b'\n_START_ARTICLE_\nNarodni park Paklenica\n_START_PARAGRAPH_\nNarodni park Paklenica je eden izmed osmih narodnih parkov na Hrva\xc5\xa1kem. Razprostira se v Dalmaciji, na podro\xc4\x8dju 95 km\xc2\xb2, v masivu Velebita. Dostop je urejen iz naselja Starigrad, kjer je tudi sede\xc5\xbe uprave parka. Zavarovan je od leta 1949. Vstop v park je pla\xc4\x8dljiv.\n_START_SECTION_\nIme\n_START_PARAGRAPH_\nIme Paklenica izhaja iz poimenovanja smole \xc4\x8drnega bora (nar. paklina). Smolo so doma\xc4\x8dini uporabljali za premaz \xc4\x8dolnov in ladij ter tudi v ljudski medecini.\n_START_SECTION_\nRastlinstvo\n_START_PARAGRAPH_\nDve tretjini povr\xc5\xa1ine parka prekriva gozd, naj\xc5\xa1tevil\xc4\x8dnej\xc5\xa1i drevesni vrsti sta \xc4\x8drni bor in bukev. Izmed skalne vegetacije izstopajo razne vrste zvon\xc4\x8dkov, kadulja in resje. Na travnikih spomladi rastejo orhideje in perunike.\n_START_SECTION_\n\xc5\xbdivalstvo\n_START_PARAGRAPH_\nV parku \xc5\xbeivi preko 4.000 razli\xc4\x8dnih \xc5\xbeivalskih vrst, posebej zanimive so vrste metuljev, ki so marskikje drugje \xc5\xbee izginile (npr. lastovi\xc4\x8dar).\n_START_SECTION_\n\xc5\xa0port\n_START_PARAGRAPH_\nPaklenica je poznana tudi kot evropsko plezalno sredi\xc5\xa1\xc4\x8de. Ozna\xc4\x8denih je pribli\xc5\xbeno 400 plezalnih smeri, razli\xc4\x8dno zahtevnih stopenj. V \xc4\x8dasu prvomajskih po\xc4\x8ditnic je organizirano mednarodno alpinisti\xc4\x8dno sre\xc4\x8danje.'